Is-sistema tal-UE għall-iskambju ta' kwoti tal-emissjonijiet (ETS) għandha l-għan li tnaqqas l-emissjonijiet tal-karbonju tal-industrija. Skopri kif taħdem u għaliex tinħtieġ riforma. Fis-6 ta' Frar 2018, l-MEPs adottaw pjanijiet għal riforma tas-sistema tal-UE għall-iskambju ta' kwoti tal-emissjonijiet. Kompli aqra u skopri aktar dwarha X'inhi s-sistema għall-iskambju ta' kwoti tal-emissjonijiet tal-UE? Għalkemm l-UE hija t-tielet l-akbar emittent tas-CO2 fid-dinja, hija wkoll impenjat ruħha li tilħaq l-għan l-aktar ambizzjuż dwar il-klima: li tnaqqas l-emissjonijiet b'tal-anqas 40 % sal-2030 meta mqabbla mal-livelli tal-1990; Is-sistema tal-iskambju tal-emissjonijiet (ETS), li tnediet fl-2005, hija waħda mill-għodod imwaqqfa mill-Unjoni Ewropea biex tilħaq dan il-għan, u hija diretta speċifikament għall-industrija. Kif taħdem? L-iskema tal-iskambju ta' kwoti tal-emissjonijiet tobbliga lil aktar minn 11,000 impjant tal-enerġija u fabbrika li jkollhom permess għal kull tunnellata ta' CO2 li jipproduċu. Dan għandu jipprovdi inċentiv finanzjarju biex dawn iniġġsu anqas : anqas ma wieħed iniġġes, anqas ikollu jħallas. Il-kumpaniji jeħtieġ li jixtruhom permezz ta' rkanti u l-prezz tagħhom huwa affettwat mid-domanda u l-provvista. Madankollu, uħud mill-permessi jiġu allokati mingħajr ħlas, b'mod partikolari fis-setturi fejn hemm ir-riskju li l-kumpaniji jċaqalqu l-produzzjoni tagħhom lejn partijiet oħrajn tad-dinja b'restrizzjonijiet anqas rigorużi fuq l-emissjonijiet. Infografika: Il-progress tal-UE fl-għanijiet tagħha għat-tibdil fil-klima Għaliex tinħtieġ riforma? Bħalissa dawn il-permessi huma rħas ħafna, minħabba li d-domanda għalihom naqset minħabba l-kriżi ekonomika, filwaqt li l-provvista baqgħet kostanti. Is-sistema tal-iskambju ta' kwoti tal-emissjonijiet kienet ikkaratterizzata minn żbilanċ kbir bejn il-provvista u d-domanda tal-kwoti tal-emissjonijiet, li wassal għal eċċess ta' madwar 2.1 biljun kwota fl-2013. L-eċċess naqas bi ftit fl-2014 u mbagħad naqas b'mod sinifikanti għal 1.78 biljun kwota fl-2015 u għal 1.69 biljun kwota fl-2016. Meta jkun hemm eċċess kbir u prezzijiet baxxi l-kumpaniji ma jkollhomx inċentiv li jinvestu f'teknoloġiji ħodor, u b'hekk l-effiċjenza tal-iskema fil-ġlieda kontra l-bidla fil-klima tiġi mfixkla. X'inhi r-riforma tal-ETS? Id-Direttiva tal-ETS tkopri l-perjodu sal-2020. Ir-riforma tagħha għandha l-għan li tfassal il-futur tas-suq tal-karbonju tal-UE għall-perjodu ta' wara l-2020, u fiha pjanijiet biex tingħata spinta lit-trażżin tal-emissjonijiet tal-gassijiet b'effett ta' serra fil-qafas tal-Ftehim ta' Pariġi. Sabiex ittella' l-prezzijiet, il-proposta tinkludi żieda fit-tnaqqis annwali tal-kwoti tal-emissjonijiet li jiġu rkantati. Biex titnaqqas il-provvista żejda, l-MEPs iridu li r-Riżerva tal-Istabbiltà tas-Suq (MSR) tirdoppja l-kapaċità tagħha li telimina l-eċċess ta' kwoti tal-emissjonijiet fis-suq. L-MSR għandha l-għan li tallinja aħjar il-provvista tal-kwoti mad-domanda billi tqiegħed il-kwoti żejda f'riżerva, li minnha jkunu jistgħu jiġu rilaxxati f'każ li jkun hemm nuqqas. Meta tiġi attivata, l-MSR tassorbi sa 24 % tal-eċċess ta' krediti żejda f'kull sena ta' irkanti. Il-proposta tintroduċi wkoll żewġ fondi ġodda biex tgħin sabiex titrawwem l-innovazzjoni u tiġi indirizzata t-tranżizzjoni lejn ekonomija b'livell baxx ta' karbonju: il-Fond għall-Innovazzjoni se jipprovdi appoġġ finanzjarju għall-enerġija rinnovabbli, il-qbid u l-ħżin tal-karbonju u proġetti ta' innovazzjoni b'livell baxx ta' karbonju il-Fond għall-Modernizzazzjoni se jgħin biex jaġġorna s-sistemi tal-enerġija fil-pajjiżi tal-UE bi dħul aktar baxx L-isforzi tal-UE biex tnaqqas l-emissjonijiet tal-gassijiet b'effett ta' serra Qed jiġu diskussi żewġ biċċiet oħra ta' leġiżlazzjoni sabiex jikkontribwixxu biex jintlaħqu l-impenji tal-UE skont il-Ftehim ta' Pariġi dwar it-tibdil fil-klima, sabiex l-emissjonijiet fl-UE fis-setturi kollha tal-ekonomija jitnaqqsu b'tal-anqas 40 % sal-2030 meta mqabbla mal-livelli tal-1990: ir- Regolament dwar il-Kondiviżjoni tal-Isforzi dwar objettivi nazzjonali biex jitnaqqsu l-emissjonijiet tal-gassijiet b'effett ta' serra mit-trasport, il-bini, l-iskart u l-agrikoltura) Regolament dwar l-Użu tal-Art, il-Bidla fl-Użu tal-Art u l-Forestrija Għal aktar informazzjoni Referenzi Leġiżlattivi Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF